Plaas in Knysna ná brand in die mark | Netwerk24
Deur Elma Kloppers 08 September 2017 10:00
Die panoramiese uitsigte op die strandmeer en Knysna vanaf Fairhill Estate, 'n plaas van 21 ha, wat per tender deur BKB Eiendomme verkoop word.
'n Unieke geleentheid is per tender deur BKB Eiendomme beskikbaar om 'n plaas van 21 ha in Knysna aan die Tuinroete te koop.
Dié plaas, Fairhill Estate, het panoramiese uitsigte op die dorp, die strandmeer en die Knysna-rivier.
Die hoofhuis op die plaas is erg beskadig in die brande in die gebied vroeër vanjaar en sal herbou moet word. Die eiendom het Eskom-krag en sy eie water.
Nog verblyf sluit in die Fairhill Lodge, 'n kothuis van 130 m², wat in 1991 gebou is. Dit het 'n oopplan-leefarea, twee slaapkamers, 'n badkamer, 'n studeerkamer, 'n gastetoilet en 'n bedekte stoep met uitsigte.
Die plaas val binne die dorpsgrens van Knysna met die moontlike potensiaal om die grond te laat hersoneer vir ontwikkeling, wat dit 'n gulde geleentheid maak vir ontwikkelaars.
Knysna is ernstig deur die brande geraak en groot dele het afgebrand. Die dorp is egter op pad na herstel, volgens Willie van Rensburg van BKB Eiendomme.
"Dit is 'n uitstekende eiendom, naby aan die dorp, wat dit sowel 'n uitstekende leefstyl- as 'n kommersiële geleentheid maak."
Die eiendom kan slegs per afspraak besigtig word.
Tender­dokumente is by BKB Eiendomme te Ceciliaplein, Celiliastraat 110, Paarl, beskikbaar. Die tenders sluit op Vrydag 6 Oktober om 12:00 en word om 12:15 dieselfde dag oopgemaak.
Vir meer inligting besoek www.bkb.co.za of bel Willie van Rensburg by 083 261 7641, Albie Loubser by 082 573 9902 of Nico Louw by 082 899 8783 om te reël vir besigtiging.